Օսթրան ասում էր` հնդիկ տղամարդը մերժում է գթությունը, ու արևադարձային մրգակույտի կողքին ծնկած մուրացիկի ողորմությունը, վրիժառու է . հաշվեհարդար է տեսնում ընտանիքն անարգողների հետ: Ես ատում եմ իմ հայրենիքն ընտրություններից առաջ. բոլոր կողմերից փողոց է խուժում լավ կյանքի խոստումներից խաբված ամբոխը: Ընտրություններից հետո ծառերի ետևում, ծղոտե տանիքների տակ պատսպարվող մարդիկ սպանվում են` մնալով որպես աճյունասափորի մոխիր: Թերթերն այս մասին լռում են, միայն հատուկենտ ականատեսներ են պատմում օտարերկրացիներին: Օսթրան խոսելու ամբողջ ընթացքում ծխում էր: Արդեն հանդիպման վայրը, օրը, ծխախոտի տեսակը պայմանավորվել էինք, բայց այլևս չհանդիպեցի նրան: Սովորելու պատրվակով լքած հայրենիք այլևս չվերադարձավ, հավանաբար ճամփորդության էր մեկնել օվկիանոսից այն կողմ` նոր մայրցամաքում բնակություն հաստատաելու հույսով` անկաշկանդ բարքերի մարդկանց շրջապատում: